**Lebedele**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valul de lumină, ziua-ncet îşi lasă

Sărutând tomnatec maluri care tac,

Jos, pe lunca verde, în vals de mireasă,

Lebedele albe lin plutesc pe lac.

Muzica iubirii curge la ureche

Şi-o răcoare blândă coboara prin nuci,

Privind cu ardoare gingaşa pereche

Zâmbesc visătoare apele pe lunci.

Între ei iubirea stă, firesc, de strajă

El pluteşte mândru, calm, cuceritor...

Nuferii sălbateci îmbătaţi de vrajă

Leagăna tandreţea dulcelui fior.

Cad din ochiul zilei pleoape visătoare

Înflorind prin pene dansul nupţial.

Gâturile albe se-mpletesc în floare

Într-un joc mirific, magic, jovial...

Frunza înserării îşi soarbe lumina

Când un fulger negru coborî din cer;

Lebăda se zbate, şoimul poartă vina

Că i-a-nfipt în pântec gheara lui de fier.

Sângele zvâcneşte, zarea-ncet se frânge,

Frica se strecoară-n tristul păpuriş,

Evadat din baltă, cerul roşu plânge

Când îşi duce şoimul prada-n povârniş.

Lacrimi vii de nufăr se perindă-n vale

Tulburând obrazul apelor din lunci,

Floarea de iubire nu-i mai vine-n cale

Trist e partenerul, amârât, de atunci.

Când zăreşte luna plecând la culcare

Crede că-i iubita printre norii reci,

Şi de dor îşi pierde ultima suflare

Prăvălind în apă lungul gât, pe veci.

11.01.2016